

**ระเบียบเทศบาลตำบลโนนสว่าง**

**ว่าด้วยการจัดตั้งธนาคารขยะเพื่อพัฒนาสังคม พัฒนาเศรษฐกิจ**

**พัฒนาคุณภาพชีวิตชุมชนตำบลโนนสว่าง พ.ศ. ๒๕๕๗ แก้ไขเพิ่มเติม (ฉบับที่ ๒) พ.ศ.๒๕๕๗**

**จัดทำโดย**

**สำนักปลัด เทศบาลตำบลโนนสว่าง**

**อำเภอเมืองบึงกาฬ จังหวัดบึงกาฬ**



**ระเบียบเทศบาลตำบลโนนสว่าง**

**ว่าด้วยการจัดตั้งธนาคารขยะเพื่อพัฒนาสังคม พัฒนาเศรษฐกิจ**

**พัฒนาคุณภาพชีวิตชุมชนตำบลโนนสว่าง พ.ศ. ๒๕๕๗ แก้ไขเพิ่มเติม (ฉบับที่ ๒) พ.ศ. ๒๕๕๗**

 ตามที่แผนการจัดการคุณภาพสิ่งแวดล้อม พ.ศ.๒๕๕๕ – ๒๕๕๙ (ฉบับปัจจุบัน) มีแนวทางการบริหารจัดการทรัพยากรธรรมชาติและสิ่งแวดล้อม โดยตั้งอยู่บนพื้นฐานของหลักปรัชญาเศรษฐกิจพอเพียง ที่เป็นความสมดุล ความพอประมาณ ความมีเหตุผลและการสร้างฐานเศรษฐกิจที่มั่นคงและยั่งยืนบนรากฐานการพัฒนาของความสมดุล ใน ๓ มิติ คือ เศรษฐกิจ สังคม ทรัพยากรธรรมชาติและสิ่งแวดล้อม โดยใช้แนวทางการจัดการแบบบูรณาการที่สอดคล้องตามระบบนิเวศน์ของแต่ละพื้นที่ รวมทั้งผสมผสานการใช้ภูมิปัญญาท้องถิ่นร่วมกับการใช้เทคโนโลยีที่เหมาะสมเพื่อนำไปสู่การพัฒนาที่ยั่งยืน ในการนี้ เทศบาลตำบลโนนสว่าง อำเภอเมืองบึงกาฬจึงได้นำโครงการการจัดการขยะมูลฝอยโดยชุมชน (Community Based Solid Waste Management : CBM) เข้ามาดำเนินงานภายในเขตเทศบาลเพื่อให้ชุมชนและครัวเรือนเข้ามามีส่วนร่วม โดยมีเป้าหมายเพื่อให้ประชาชนมีการคัดแยกขยะให้มากที่สุด จนทำให้ปริมาณขยะเหลือน้อยที่สุดก่อนนำไปกำจัด ณ บ่อฝังกลบขยะ ดังนั้น เพื่อให้การจัดการขยะมูลฝอยโดยชุมชนเป็นไปด้วยความเรียบร้อยและประชาชนในความร่วมมือเป็นอย่างดี เทศบาลตำบลโนนสว่าง อำเภอเมืองบึงกาฬ จังหวัดบึงกาฬ จึงให้มีการจัดตั้งธนาคารขยะขึ้นและมีระเบียบ ดังนี้

 ข้อ ๑ ระเบียบนี้ เรียกว่า “ระเบียบเทศบาลตำบลโนนสว่าง ว่าด้วยการจัดตั้งธนาคารขยะ

เพื่อพัฒนาสังคม พัฒนาเศรษฐกิจ พัฒนาคุณภาพชีวิตชุมชนตำบลโนนสว่าง แก้ไขเพิ่มเติม (ฉบับที่ ๒) พ.ศ. ๒๕๕๗”

 ข้อ ๒ ระเบียบนี้ให้ใช้บังคับตั้งแต่วันที่ ๑๔ พฤศจิกายน ๒๕๕๗ เป็นต้นไป

 ข้อ ๓ ในระเบียบนี้ให้ครอบครัวที่เป็นสมาชิกของธนาคารขยะเพื่อพัฒนาสังคม พัฒนาเศรษฐกิจ พัฒนาคุณภาพชีวิตชุมชนตำบลโนนสว่าง มีสิทธิได้รับ เงินค่าฌาปนกิจศพ ๆ ละ ๑๐,๐๐๐ บาท (หนึ่งหมื่นบาทถ้วน) โดยต้องมีคุณสมบัติดังนี้

 ๓.๑ มีชื่อในทะเบียนบ้านของครัวเรือนนั้นและอยู่ในเขตเทศบาลตำบลโนนสว่าง อำเภอเมืองบึงกาฬ จังหวัดบึงกาฬ

 ๓.๒ สมาชิกจะต้องขายขยะครบ ๓ ครั้ง จึงจะมีสิทธิรับเงินค่าฌาปนกิจ โดยได้รับเงินค่าฌาปนกิจศพละ ๑๐,๐๐๐ บาท และสมาชิกจะถูกหักเงินค่าฌาปนกิจจากบัญชีสมุดคู่ฝากธนาคารขยะฯ โดยค่าฌาปนกิจที่สมาชิกทุกคนต้องเสียคิดจากเงิน ๑๐,๐๐๐ บาท หารด้วยจำนวนสมาชิกทุกคนทั้งหมดในเขตตำบลโนนสว่าง

 ๓.๓ สมาชิกต้องขายขยะครบ ๓ ครั้งแล้ว ถ้าหยุดขาย ๒ เดือน จะขาดสิทธิรับเงินฌาปนกิจศพ และจะต้องเริ่มต้นนับการขายขยะติดต่อกัน ๒ เดือนใหม่ สิทธิดังกล่าวจึงจะกลับมาดังเดิมในวันที่ขายขยะในเดือนที่ ๒ ของคราวที่เริ่มใหม่

 ๓.๔ กรณีสมาชิกในครอบครัวย้ายเข้ามาเพิ่มเติมต้องมีชื่ออยู่ในทะเบียน นับตั้งแต่วันย้ายเข้าบ้านสมาชิกโครงการฯ ไม่น้อยกว่า ๓ เดือน

/๕. ให้ครอบครัว...

- ๒ -

 ๓.๕ ให้ครอบครัวที่ประสงค์จะสมัครเป็นสมาชิกยื่นใบสมัครได้ที่สำนักปลัด เทศบาลตำบลโนนสว่าง อำเภอเมืองบึงกาฬ จังหวัดบึงกาฬ และที่ทำการกำนัน ผู้ใหญ่บ้าน ประธาน อสม. สมาชิกสภาเทศบาลตำบลโนนสว่าง พร้อมแนบสำเนาทะเบียนบ้านเพื่อแจ้งรายชื่อสมาชิกในครอบครัว

 ข้อ ๔ สมาชิกที่มียอดคงเหลือในสมุดคู่ฝากฯ ไม่เพียงพอสำหรับหักเป็นค่าฌาปนกิจในเดือนนั้น ให้ชำระเป็นเงินสดให้ครบตามจำนวน

 ข้อ ๕ การถอนเงินและรักษาบัญชี

 ๑. นำสมุดฝากไปถอนเงิน ณ สำนักปลัด เทศบาลตำบลโนนสว่าง ในวันจันทร์ ตั้งแต่เวลา ๐๙.๐๐ – ๑๖.๐๐ น. และในวันอังคาร เวลา ๐๙.๐๐ – ๑๒.๐๐ น.

 ๒. ให้คงเหลือเงินในบัญชีไม่น้อยกว่า ๓๐๐ บาท จึงจะสามารถถอนเงินได้

 ๓. ให้เจ้าหน้าที่ผู้รับผิดชอบด้านการเงินและบัญชี ถือเงินสดไว้รอจ่ายได้ ไม่เกิน ๒๐,๐๐๐ บาท ทั้งนี้ให้ถือปฏิบัติตามระเบียบตามระเบียบกระทรวงมหาดไทย ว่าด้วยการรับเงินการเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น พ.ศ. ๒๕๔๗ ข้อ ๑๒, ๒๒, ๒๓ และข้อ ๒๔ และหนังสือสั่งการที่เกี่ยวข้องกับเทศบาลตำบลโนนสว่าง โดยอนุโลม

 ข้อ ๖ ครอบครัวที่เป็นสมาชิก ประสงค์ที่จะขอรับเงินค่าฌาปนกิจศพ จะต้องยื่นเอกสารดังนี้

 ๑. คำร้องขอรับเงินค่าฌาปนกิจศพ

 ๒. ใบมรณบัตรของผู้เสียชีวิต

 ๓. สำเนาบัตรประจำตัวผู้ยื่นคำขอ

 ๔. สำเนาบัตรประจำตัวผู้เสียชีวิต

 ๕. สำเนาทะเบียนบ้าน

 ข้อ ๗ คณะกรรมการบริหารเงินธนาคารขยะเพื่อพัฒนาสังคม พัฒนาเศรษฐกิจ พัฒนาคุณภาพชีวิตชุมชนตำบลโนนสว่าง ประกอบด้วย

 ๑. นายกเทศมนตรีตำบลโนนสว่าง ประธานกรรมการ

 ๒. ปลัดเทศบาลตำบลโนนสว่าง รองประธานกรรมการ

 ๓. รองนายกเทศมนตรีตำบลโนนสว่าง กรรมการ

 ๔. เลขานุการนายกเทศมนตรีตำบลโนนสว่าง กรรมการ

 ๕. ที่ปรึกษานายกเทศมนตรีตำบลโนนสว่าง กรรมการ

 ๖. กำนัน/ผู้ใหญ่บ้านทุกหมู่บ้าน กรรมการ

 ๗. ประธานสภาเทศบาลตำบลโนนสว่าง กรรมการ

 ๘. รองประธานสภาเทศบาลตำบลโนนสว่าง กรรมการ

 ๙. สมาชิกสภาเทศบาลตำบลโนนสว่าง กรรมการ

 ๑๐. ผู้อำนวยการโรงพยาบาลส่งเสริมสุขภาพตำบลโนนสว่าง กรรมการ

 ๑๑. ผู้อำนวยการโรงพยาบาลส่งเสริมสุขภาพตำบลบ้านดอนปอ กรรมการ

 ๑๒. นักวิชาการเงินและบัญชี กรรมการ/เหรัญญิก

 ๑๓. หัวหน้าสำนักปลัดฯ กรรมการ/เลขานุการ

 ข้อ ๘ ให้คณะกรรมการบริหารเงินธนาคารขยะเพื่อพัฒนาสังคม พัฒนาเศรษฐกิจ พัฒนาคุณภาพชีวิตชุมชนตำบลโนนสว่าง มีหน้าที่

 (๑) กำหนดหลักเกณฑ์ให้ความเห็นชอบการจ่ายเงินฌาปนกิจ วางแผนพัฒนาขยะกองทุนฌาปนกิจ และธนาคารขยะให้มีประสิทธิภาพ

 (๒) แต่งตั้งคณะอนุกรรมการหรือคณะทำงานเพื่อดำเนินงานที่เกี่ยวข้องได้ตามความจำเป็น

 /๙. การประชุม...

 - ๓ –

ข้อ ๙ การประชุมของคณะกรรมการบริหารเงินธนาคารขยะต้องมีสมาชิกเข้าร่วมประชุมไม่น้อยกว่ากึ่งหนึ่งของจำนวนคณะกรรมการที่มีอยู่

 ข้อ ๑๐ ให้นายกเทศมนตรีตำบลโนนสว่าง รักษาการตามระเบียบนี้ การวินิจฉัย ระเบียบชี้ขาดการปฏิบัติตามระเบียบให้เป็นอำนาจของคณะกรรมการตามข้อ 7 โดยถือมติเสียงข้างมาก คำวินิจฉัยของคณะกรรมการถือเป็นข้อยุติ หากการลงมติมีเสียงเท่ากันให้นายกเทศมนตรีตำบลโนนสว่างเป็นผู้วินิจฉัยจ

 ประกาศ ณ วันที่ ๑๔ เดือน พฤศจิกายน พ.ศ. ๒๕๕๗

(นายประครอง โคระถา)

นายกเทศมนตรีตำบลโนนสว่าง